སྐྱིད་ཤོད་སྡེ་བའི་སྐོར།
སྐྱིད་​ཤོད་​སྡེ་​པ་​ཆོས་​རྗེའི་​ཡབ་​མེས།
དེས་​ན་​འདི་​ལྟར་​སྙམ་​སྟེ། དུས་​སྐབས་​དེར་​བོད་​དུ་​སངས་​རྒྱས་​ཀྱི་​བསྟན་​པ་​ཤིན་​ཏུ་​དར་​ཁྱབ་​ཆེ་​བའི་​སྐབས་​ཡིན་​པས་​ན། ཀརྨ་​པ་​ལ་​རྒྱལ་​བ་​བྱམས་​པས་​ཇོ་​བོ་​རིན་​པོ་​ཆེ་​གྲོང་​དཀྱིལ་​དུ་​བཞུགས་​པས་​བོད་​དུ་​བསྟན་​པ་​ཉམས་​པ་​དང་​། བསྟན་​པ་​སླར་​གསོ་​བྱེད་​དུ་​ལྷ་​སར་​དགོན་​པ་​འདེབས་​དགོས་​པར་​ལན་​གསུམ་​དུ་​ལུང་​བསྟན་​པ་​ཡིན་​ཟེར་​ནས་​དགོན་​པ་​བཏབ་​པ་​དང་​། དེ་​ལ་​སེ་​ར་​སོགས་​དགེ་​ལྡན་​ཕྱོགས་​གཏོགས་​ཀྱིས་​མ་​བཟོད་​ནས་​སྟོར་​བ་​དང་​། དེ་​སྟོར་​བས་​ཀརྨ་​པའི་​སྦྱིན་​བདག་​ཕྱོགས་​གཏོགས་​དང་​བཅས་​པས་​དམག་​དྲངས་​ནས་​དགེ་​ལྡན་​པའི་​ཕྱོགས་​གཏོགས་​ཤིན་​ཏུ་​ཉམས་​ཉེས་​སུ་​གྱུར་​ཚུལ་​སོགས་​བཤད་​མོད། དོན་​ལ་​དེ་​སྔོན་​སྐྱིད་​ཤོད་​ལྷ་​ལྡན་​ཕྱོགས་​འདི་​ཕལ་​ཆེར་​དགེ་​ལྡན་​པ་​དང་​། དགེ་​ལྡན་​པའི་​སྦྱིན་​བདག་​སྡེ་​པ་​སྣེལ་​པ་​རིམ་​བྱོན་​ལ་​དབང་​ཞིང་​དེའི་​སྟབས་​ཀྱིས་​དགེ་​ལྡན་​མཆོད་​ཡོན་​སྦྱིན་​བདག་​དང་​བཅས་​པའི་​བསྟན་​སྲིད་​ཀྱང་​ཤིན་​ཏུ་​དར་​ཁྱབ་​ཏུ་​འགྲོ་​བཞིན་​པ་​ལ། ཀར་​ཕྱོགས་​ནས་​བོད་​ཡོངས་​རྫོགས་​ཀྱི་​ཆབ་​སྲིད་​ཀྱི་​རྩ་​བ་​ལྷ་​སའི་​གྲོང་​ཁྱེར་​གྱིས་​གཙོས་​སྐྱིད་​ཤོད་​ཕྱོགས་​འདི་​དབང་​རྒྱུའི་​ཆེད་​དུ་​ཐོག་​མའི་​སྟ་​གོན་​ལ་​ལྷ་​སར་​དགོན་​པ་​བཏབ་​པ་​དེ་​དགེ་​ལྡན་​པའི་​ཕྱོགས་​གཏོགས་​པ་​དེ་​ཚོས་​དེའི་​གནད་​དོན་​གོ་​ནས་​སྟོར་​བཤིག་​ཏུ་​བཏང་​བར་​གདོན་​མི་​ཟ། དེས་​ན། སུམ་​པའི་​དཔག་​བསམ་​ལྗོན་​བཟང་​ལས་​སེ་​འབྲས་​ཀྱི་​ཁ་​གནོན་​དུ་​ཀརྨས་​ས་​ནག་​མར་​དགོན་​པ་​བཏབ་​སྟེ་​སེ་​འབྲས་​རང་​ཤུགས་​ཀྱིས་​མེད་​པར་​བྱས་​འདོད་​དེ། ཞེས་​གསུངས་​པ་​དེ་​ཡང་​། སེ་​འབྲས་​ཀྱི་​ཆོས་​སྲིད་​གཉིས་​ཀའི་​གཞི་​རྟེན་​ནི་​སྐྱིད་​ཤོད་​ཡུལ་​གྱི་​ལྟེ་​བ་​ལྷ་​ལྡན་​གྲོང་​ཁྱེར་​འདི་​ཡིན་​པས་​། འདི་​གཞན་​ཕྱོགས་​སུ་​ཤོར་​ན་​སེ་​འབྲས་​རང་​ཤུགས་​ཀྱིས་​ཉམས་​འགྲོ་​ཞིང་​དེ་​ལ་​བསམ་​ནས་​སེ་​འབྲས་​ཀྱི་​ཁ་​གནོན་​དུ་​ཀརྨ་​པས་​ས་​ནག་​མར་​དགོན་​པ་​བཏབ་​ཅེས་​གསུངས་​པར་​ངེས། གང་​ལྟར་​ཡང་​པཎ་​ཆེན་​བསོད་​ནམས་​གྲགས་​པའི་​དེབ་​ཐེར་​མ་​གཏོགས་​ཀརྨ་​ཀཾ་​ཚང་​གི་​རྣམ་​ཐར་​སོགས་​ལྟར་​ན་​ས་​རྟ་​ལོ་(1498)དེར་​རིན་​སྤུངས་​པས་​དཔུང་​དམག་​དབུས་​སུ་​དྲངས་​ནས་​དགེ་​ལྡན་​ཕྱོགས་​གཏོགས་​ཉམས་​ཉེས་​སུ་​བཏང་​བའི་​རྩ་​བ་​དེ་​འདྲ་​ཞིག་​ལ་​ཐུག་​འདུག དེ་​ཡང་​རྗེ་​ཙོང་​ཁ་​པ་​ཆེན་​པོས་​ས་​མོ་​གླང་​གི་​ལོ་(1409)ལ་​ལྷ་​སའི་​སྨོན་​ལམ་​ཆེན་​མོ་​བཙུགས་​པ་​དེ་​ནས་​བཟུང་​རྒྱུན་​མ་​ཆད་​པར་​སེ་​འབྲས་​ནས་​ལྷ་​སའི་​སྨོན་​ལམ་​འཛིན་​སྐྱོང་​བྱེད་​བཞིན་​པ་​ཡིན་​ཀྱང་​། གོང་​དུ་​བཤད་​པའི་​ལོ་​རྒྱུས་​དེ་​ལྟར་​ས་​རྟ་(1498)ནས་​ས་​སྟག་(1518)བར་​ལོ་​ཉི་​ཤུའི་​རིང་​ལ། ཀརྨ་​པ་​མཆོད་​ཡོན་​སྦྱིན་​བདག་​གིས་​དགེ་​ལྡན་​པ་​རྣམས་​སྨོན་​ལམ་​ལ་​ཕེབས་​མ་ [page 12] བཅུག་​པ་​རེད། ས་​རྟ་​ལོ་​དེ་​ནས་​རིན་​སྤུངས་​པས་​དབུས་​ཕྱོགས་​སྐྱིད་​ཤོད་​ཁུལ་​འདི་​དབང་​ཤུགས་​ཀྱིས་​བཟུང་​ནས་​ལོ་​བཅུ་​གཅིག་​པ་​ས་​སྦྲུལ་​ལོ་(1509)ལ་​སྣེ་​གདོང་​གོང་​མ་​དང་​རིན་​སྤུངས་​པ་​མ་​མཐུན་​ཞིང་​། སྐབས་​དེར་​གཙང་​ནང་​ཁུལ་​དུ་​ཡང་​མ་​མཐུན་​པ་​བྱུང་​བས་​རིན་​སྤུངས་​པའི་​དཔུང་​ཕྱིར་​འཐེན་​བྱས། ལྕགས་​རྟ་​ལ་(1510)རིན་​སྤུངས་​པ་​མཚོ་​སྐྱེས་​རྡོ་​རྗེ་​གཤེགས། དེ་​ནས་​མེ་​བྱི་(1516)། མེ་​གླང་(1517)། ས་​སྟག་(1518)ལ་​དབུས་​གཙང་​སྡེ་​གཟར་​ཆེན་​པོ་​ལངས་​ཤིང་​། སྡེ་​གཟར་​དེ་​དག་​གི་​སྐབས་​ལ། སྐྱིད་​ཤོད་​སྡེ་​པ་​ནས་​རིན་​སྤུངས་​ཕྱོགས་​དང་​འཐབ་​པས་​གཡུལ་​ལས་​རྒྱལ་​བའི་​བྱེད་​འབྲས་​ལ་​བརྟེན་​དེ་​ནས་​བཟུང་​སྟེ་​ལྷ་​ས་​སྐྱིད་​ཤོད་​ཁུལ་​འདི་​ཁོང་​དང་​སྲས་​བརྒྱུད་​དང་​བཅས་​པ་​ལ་​དབང་​བ་​ཡིན་​པར་​གདོན་​མི་​ཟ། མེ་​བྱི་​ལོ་(1516)དེ་​ནས་​རིན་​སྤུངས་​པའི་​དབང་​ཕལ་​ཆེར་​ཉམས་​ཤིང་​ས་​སྟག་(1518)ལོ་​ནས་​རྒྱལ་​དབང་​གཉིས་​པས་​ལྷ་​སའི་​སྨོན་​ལམ་​དུ་​སེ་​འབྲས་​སླར་​ཚུད་​པར་​མཛད་​པ་​རྒྱལ་​དབང་​རང་​གི་​རྣམ་​ཐར་​སོགས་​སུ་​གསལ་​ཞིང་​གཞན་​ལ་​ཡང་​གྲགས་​ཆེ་​བ་​དེ་​ལྟར་​ལགས། དེ་​ཡང་​། ཀརྨ་​ཀཾ་​ཚང་​གི་​རྣམ་​ཐར་​ལས་​ཀརྨ་​པ་​ཆོས་​གྲགས་​རྒྱ་​མཚོའི་​རྣམ་​ཐར་​བཤད་​པའི་​སྐབས་(ཤོག་​གྲངས་​༢༩༤p.586)ན། ལྷ་​སའི་​ཤར་​དུ་​ཐུབ་​ཆེན་​ཆོས་​འཁོར་​གྱི་​སྡེའི་​རྨང་​བཏིང་​། འདི་​ལ་​རྟེན་​འབྲེལ་​ཧ་​ཅང་​འགྲིག་​ཆེ་​བ་​མ་​བྱུང་​བར་​རྗེ་​ཕྲིན་​ལས་​པ་​གསུང་​བཞིན་​བསྟན་​པའི་​རྒྱུན་​འབྲིང་​ཙམ་​ཞིག་​བྱུང་​། ཞེས་​སོགས་​གསུངས་​ལ། འདི་​ནི་​ཆུ་​ཕག་​ལོ་(1503)བཏབ་​པར་​ངེས་​པས། སྔར་​ལྷ་​སར་​དགོན་​བཏབ་​པ་​དེ་​དགེ་​ལྡན་​པ་​ཕྱོགས་​གཏོགས་​ཀྱིས་​གཏོར་​བས་​སླར་​ཡང་​ལོ་​འདིར་​ཆོས་​སྡེ་​དེ་​བཏབས་​པ་​དང་​། དེ་​ཡང་​སྐྱིད་​ཤོད་​ཕྱོགས་​འདིར་​ཀར་​སྲིད་​ཉམས་​དུས་​རང་​བཞིན་​གྱིས་​ཉམས་​སོང་​བ་​ཡིན་​ནམ་​འོན་​ཀྱང་​ཁུངས་​གཞན་​མ་​ངེས། དགའ་​ལྡན་​པ་​དམག་​དཔོན་​བསོད་​ནམས་​རྒྱལ་​པོས་​གོང་​དུ་​བཤད་​པ་​དེ་​ལྟར་​ལྷ་​ལྡན་​སྐྱིད་​ཤོད་​ཀྱི་​ཡུལ་​ལ་​དབང་​བསྒྱུར་​ཞིང་​། བྱེ་​རི་​སྟག་​རྩེའི་​མི་​རྒྱུད་​རྫོགས་​པས་​གཞིས་​དེ་​རང་​གཞིས་​དང་​ཁྱོན་​སྒྲིལ་​བར་​སྲས་​ལྕམ་​སྲིང་​དྲུག་​འཁྲུངས། དེ་​ནས་​བཟུང་​སྟེ་​སྟག་​རྩེ་​ཞབས་​དྲུང་​ཞེས་​ཀྱང་​གྲགས་​ཚུལ་​སྣང་​ལ། མན་​ཇུ་​དམག་​གིས་​བཀྲོངས་​པའི་​སྟག་​རྩེ་​ལྷ་​རྒྱལ་​རབ་​བརྟན་​ཀྱང་​འདིའི་​གདུང་​རྒྱུད་​འཁྲུལ་​མེད་​ཡིན། སྲས་​ལྕམ་​སྲིང་​དྲུག་​ལས་​གཉིས་​ཆུང་​དུས་​ནས་​གྲོངས་​ཤིང་​། སྲས་​མོ་​ཚེ་​དབང་​རྒྱལ་​མོ། སྲས་​མོ་​དུང་​དཀར། ནང་​སོ་​དོན་​གྲུབ་​རྒྱལ་​པོ། སྡེ་​པ་​བཀྲ་​ཤིས་​རབ་​བརྟན་​བཅས་​རིམ་​པར་​འཁྲུངས།